wickkiey/tamil-wikipedia-chunked huggingface dataset:
# குசராத்தி இலக்கிய கழகம்

**id="4" |குசராத்தி இலக்கிய கழகம்**  
| பிப்ரவரி 12, 1977<span>&#x3B;</span> 4<span>6 ஆண்டுகளுக்கு முன்னர்</span><span>&nbsp;(<span>1977-02-12</span>)</span> |
| --- |  
**குசராத்தி இலக்கிய கழகம்** (*Gujarati Literary Academy*), முன்பு **குசராத்தி சாகித்ய மண்டலம்** என்பது ஐக்கிய இராச்சியத்தில் பதிவு செய்யப்பட்ட தொண்டு நிறுவனமாகும். இந்த அமைப்பு, குசராத்தி இலக்கியம் மற்றும் மொழியின் ஆய்வு, பயன்பாட்டில் ஆர்வமுடைய அனைவரையும் உறுப்பினராக ஏற்றுக்கொண்டு குசராத்திய இலக்கிய மேம்பாட்டினை கொள்கையாகக் கொண்டுள்ளது. புலம்பெயர்ந்த குசராத்தி எழுத்தாளர்கள் மற்றும் உலகம் முழுவதிலுமிருந்து கவிஞர்கள், சாதி, மதம், பிரிவுகள் அல்லது தேசிய வேறுபாடுகள் ஆகியவற்றிற்கு எந்த முக்கியத்துவமும் இல்லாமல் செயல்படுகிறது. இது குசராத்தி சாகித்ய கழகம் என்றும் அழைக்கப்படுகிறது. இந்தியாவில் உள்ள குசராத்து மாநில அரசாங்கத்தின் குசராத் சாகித்ய கழகம் என்பது அரசு சார்ந்த அமைப்பாகும் எனவே இதில் குழப்பம் வேண்டாம்.  
இந்த நிறுவனம் 12 பிப்ரவரி 1977-ல் இலண்டனில் நிறுவப்பட்டது. அப்போதைய 'குஜராத்தி சாகித்ய மண்டல்', தலைவராக தஹ்யாபாய் படேல் மற்றும் செயலாளராக யோகேஷ் படேல் ஆகியோர் செயல்பட்டனர் இந்தியாவிற்கு வெளியே குசராத்தி மொழி மற்றும் இலக்கியப் படிப்புகளை வழங்குதல் உள்ளிட்ட திட்டம் பெரிய லட்சியங்களுடன் குசராத்தி மொழி மேம்பாட்டிற்காகத் துவங்கப்பட்டது. இதன் முதல் தலைவராக மறைந்த கவி தஹ்யாபாய் படேல் செயல்பட்டார். விபூல் கல்யாணி இதன் பொதுச் செயலாளராகப் பொறுப்பேற்றதால், கழகம் சிறந்த தொலைநோக்கு மற்றும் செயல்பாடுகளுடன் முன்னேறியது. இதன் தற்போதைய தலைவர் விபூல் கல்யாணி ஆவார். இவர் இந்த அமைப்பின் நிறுவன உறுப்பினர்களில் ஒருவராவார். இவர் குசராத்தி இதழான 'ஒபினியன்' தொகுத்து வரும் ஒரு புகழ்பெற்ற பத்திரிகையாளர் ஆவார். பத்ரா வட்காமா இதன் பொதுச் செயலாளர் ஆவார். இவர் குசராத்தி இலக்கியப் படைப்புகளின் மொழிபெயர்ப்பாளராகவும், புகழ்பெற்ற நூலகராகவும் உள்ளார்.  
குசராத்தி இலக்கிய கழகம் இதன் பத்திரிகையான *அஷ்மிதா* மற்றும் சில தொகுப்புகளை அவ்வப்போது சீரான கால இடைவெளியின்றி வெளியிடுகிறது. இந்த அமைப்பு குசராத்தி மொழியினைக் கற்றுக்கொள்ளவும் தேர்வுகளுக்காகவும் குசராத்தி மொழிப் பாடப் புத்தகங்களையும் வெளியிட்டுள்ளது. இதன் தேர்வுத் திட்டத்தினை குசராத்து மாநில அரசு அங்கீகரித்துள்ளது. மேலும் இந்த அரசாணையில் அப்போதைய குசராத்து கல்வி அமைச்சர் கர்சந்தாசு சோனேரி கையெழுத்திட்டார்.  
குசராத்திய இலக்கிய கழகம் பல ஆண்டுகளாக எண்ணற்ற மொழி மேம்பாட்டு நிகழ்வுகளை ஏற்பாடு செய்துள்ளது. உமாசங்கர் ஜோஷி, தர்ஷக், நிரஞ்சன் பகத், ரகுவீர் சவுத்ரி, யஷ்வந்த் சுக்லா, குஜராத்தின் முதல்வர் மறைந்த சிமன்பாய் படேல் மற்றும் பலர் உட்படக் குசராத்தி இலக்கியத்தில் நூற்றுக்கணக்கான நன்கு அறியப்பட்ட இலக்கியப் பேச்சாளர்கள் கலந்துகொண்டு சிறப்பித்துள்ளனர். முன்னாள் இங்கிலாந்து கல்வி அமைச்சர் ரோட்ஸ் பாய்சன், கீத் வாஸ் (நாடாளுமன்ற உறுப்பினர்)., லார்ட் தேசாய், லார்ட் டோலாக்கியா, லார்ட் பரேக் மற்றும் பலரும் கலந்துகொண்டுள்ளனர்.  
புலம்பெயர் குசராத்தி எழுத்தாளர்களுக்கான சிறுகதைப் போட்டி உட்படப் பல போட்டிகளையும் இந்த சங்கம் தொடர்ச்சியாக ஏற்பாடு செய்கிறது.
# குசராத்தி இலக்கிய கழகம்

## மேனாள் தலைவர்கள்

- கவி தஹ்யாபாய் படேல்
- பல்வந்த் நாயக்
- யோகேஷ் படேல்
- போபட்லால் ஜரிவாலா
- வல்லப நாதா
- பத்ரா வட்கம
- மருத்துவர் அனில் ககல்வாலா
# தேசிய கவிதை

**தேசிய கவிதை** (*National poetry*) என்பது ஒரு மொழியில் கவிதை பற்றிய பட்டியல் அல்லது ஒரு தேசத்தால் அங்கீகரிக்கப்பட்ட கவிதை ஆகும்.  
உலக மொழிகள் பல நாடுகளால் (ஆங்கிலோஸ்பியர், ஃபிரான்கோபோனி, லத்தீன் அமெரிக்கா, ஜெர்மன் மொழி பேசும் ஐரோப்பா) பங்களிக்கும் பெரிய அளவிலான கவிதைகளைக் கொண்டுள்ளன. அதே சமயம் சிறிய மொழிகளுக்கு, ஒரு குறிப்பிட்ட மொழியில் உள்ள கவிதைகள் தேசியக் கவிதைக்கு ஒத்ததாக இருக்கும். இந்த மொழியுடன் தொடர்புடைய தேசம் அல்லது இனம் இங்குத் தொகுக்கப்பட்டுள்ளது.
# தேசிய கவிதை

## சமகாலம்

### ஆசியா

#### மத்திய கிழக்கு

- பாரசீக கவிதைகள்
- பிய்யுட்
- நவீன எபிரேய கவிதை
# தேசிய கவிதை

## சமகாலம்

### ஆசியா

#### கிழக்குக்கு அருகில்

- அரபு கவிதை
- அஜர்பைஜானி இலக்கியம்
- பாரசீக இலக்கியம்
- துருக்கிய கவிதை
# தேசிய கவிதை

## சமகாலம்

### ஆசியா

#### தெற்காசியா

- ஆப்கானிய கவிதை
- பாஷ்டோ இலக்கியம் மற்றும் கவிதை
- பங்களாதேஷ் கவிதை
- புத்தி
- இந்திய கவிதை
- அசாமிய கவிதை
- பெங்காலி கவிதை
- குஜராத்தி கவிதை
- இந்தி இலக்கியம்
- கன்னட கவிதை
- காஷ்மீரி கவிதை
- மலையாள கவிதை
- மராத்தி கவிதை
- மெய்டே கவிதை ( மணிப்பூரி கவிதை )
- நேபாளி கவிதை
- ராஜஸ்தானி கவிதை
- சிந்தி கவிதை
- தமிழ் கவிதை
- தெலுங்கு கவிதை
- உருது கவிதை
- ஆங்கிலத்தில் இந்திய கவிதை
- பாகிஸ்தான் கவிதை
- உருது கவிதை
# தேசிய கவிதை

## சமகாலம்

### ஆசியா

#### கிழக்கு ஆசியா

- சீன கவிதை
- ஜப்பானிய கவிதை
- கொரியக் கவிதை
- வியட்நாமிய கவிதை
# தேசிய கவிதை

## சமகாலம்

### ஆசியா

#### தென்கிழக்கு ஆசியா

- ஜாவானிய கவிதை
- தாய் கவிதை
- பிலிப்பைன்ஸ் கவிதை
- சிங்கப்பூர் கவிதை
- தென்கிழக்கு ஆசிய கவிதை
# தேசிய கவிதை

## சமகாலம்

### ஐரோப்பா

- அல்பேனிய கவிதை
- பிரித்தானிய கவிதை
- கார்னிஷ் கவிதை
- ஆங்கில கவிதை
- பழைய ஆங்கிலக் கவிதை
- மேங்க்ஸ் கவிதை
- ஸ்காட்டிஷ் கவிதை
- வெல்ஷ் கவிதை
- ஆங்கிலோ-வெல்ஷ் கவிதை
- கற்றலான் கவிதை
- பின்லாந்து கவிதை
- பிரெஞ்சு கவிதை
- செருமனிய கவிதை
- ஐஸ்லாந்து கவிதை
- ஐரிஷ் கவிதை
- இத்தாலிய கவிதை
- போலந்து மொழி கவிஞர்களின் பட்டியல்
- போர்த்துகீசிய கவிதை
- உரோமானிய கவிதை
- உருசிய கவிதை
- பல்கேரிய கவிதை
- செர்பிய காவிய கவிதை
- சுலோவாக் கவிதை
- இசுபானிய கவிதை
- உக்ரேனிய கவிதை
# தேசிய கவிதை

## சமகாலம்

### அமெரிக்கா

- பிரேசிலிய கவிதை
- கனடிய கவிதை
- லத்தீன் அமெரிக்க கவிதை
- மெக்சிகன் கவிதை
- பெருவியன் கவிதை
- ஐக்கிய நாடுகள் கவிதை
- போர்ட்டோ ரிக்கன் கவிதை
# தேசிய கவிதை

## சமகாலம்

### ஆப்பிரிக்கா

- மலகாசி கவிதை
- தென்னாப்பிரிக்க கவிதை
- சுவாஹிலி கவிதை
# தேசிய கவிதை

## வரலாற்று கவிதைகள்

- ராப்சோட்
- ரிஷி
- சமசுகிருத கவிதை
- இந்திய காவிய கவிதை
- பார்ட்
- ஸ்கால்ட்
- ஜெர்மானிய கவிதை
- பழைய நார்ஸ் கவிதை
- விவிலியம் கவிதை
- எபிரேய மற்றும் யூத காவிய கவிதை
- கஜல்
- லத்தீன் கவிதை
# தேசிய கவிதை

## மேலும் பார்க்கவும்

- இனவியல்
- லத்தீன் அமெரிக்க கவிதை
# மசுகருல் இசுலாம் கவிதை விருது

**மசுகருல் இசுலாம் கவிதை விருது** (ஆங்கிலம்: *Mazharul Islam Poetry Award*; ; *மஜருல் இஸ்லாம் கபிதா புரோஷ்கர்*) என்பது வங்க மொழிக் கவிதைத் துறையில் சாதனை மற்றும் ஒட்டுமொத்த பங்களிப்பில் சேவையாற்றிய கவிஞர்களை அங்கீகரிப்பதற்காக வங்காளதேச வங்காள அகாதமியால் வழங்கப்படுகிறது. வங்காள தேச கவிஞர், நாட்டுப்புறவியலாளர் மற்றும் கல்வியாளர் மஜருல் இசுலாத்தின் நினைவைப் போற்றும் வகையில் 2010-ல் இந்த விருதினை அறிமுகப்படுத்தியது.
# மசுகருல் இசுலாம் கவிதை விருது

## வெற்றியாளர்கள்

- 2010 – அபுல் உசேன்
- 2011 – சையத் சம்சுல் ஹக்
- 2012 – ஷாஹித் காத்ரி
- 2013 – பெலால் சௌத்ரி
- 2014 – ஆசாத் சௌத்ரி
- 2016 – அபுபக்கர் சித்திக்
- 2020 - பிகிரண் பிரசாத் பருவா
- 2021 - மகபுசா கானம்
- 2022 - கௌதம் புத்த தாசு
# மசுகருல் இசுலாம் கவிதை விருது

## மேலும் பார்க்கவும்

- வங்காள அகாதமி இலக்கிய விருது
# காசி அப்துல் வதூத்

**காசி அப்துல் வதூத்** (*Kazi Abdul Wadud*)(26 ஏப்ரல் 1894 - 19 மே 1970) ஒரு வங்காள கட்டுரையாளர், விமர்சகர், நாடகாசிரியர் மற்றும் வாழ்க்கை வரலாற்றாசிரியர் ஆவார். இவர் பெரிய பரித்பூரில் (தற்போதைய) ராஜ்பரி, பாங்ஷாவில் ஒரு கீழ்-நடுத்தர குடும்பத்தில் பிறந்தார். இவருடைய தந்தையின் பெயர் காசி சயீத் ஹோசன் (காசி சாகிருதினும் கூட).
# காசி அப்துல் வதூத்

## கல்வி

1913-ல், வதூத் டாக்கா கல்லூரிப் பள்ளியில் பல்கலைக் கழக நுழைவுத் தேர்வு கல்வியினை கற்றுத் தேர்ச்சியினைப் பெற்றார். பின்னர் இவர் கொல்கத்தாவில் உள்ள மாநிலக் கல்லூரியில் ஐ. ஏ. மற்றும் இளங்கலைப் பட்டம் பெற்றார். 1919-ல் இவர் கொல்கத்தா பல்கலைக்கழகத்தில் பொருளாதாரத்தில் முதுகலைப் பட்டம் பெற்றார்.
# காசி அப்துல் வதூத்

## பங்களிப்புகள்

1926-ல், வதூத் டாக்காவில் *முஸ்லீம் சாஹிட்டோ சோமாஜ்* நிறுவினார். மேலும் இவர் சில இளம் எழுத்தாளர்களுடன் *புத்தர் முக்தி* (அறியாமையிலிருந்து எழுச்சி) இயக்கத்தை வழிநடத்தினார். வதூத்தின் செய்தித்தாள் *ஷிகா* இயக்கத்தின் வளர்ச்சியை அதிகரிக்க உதவியது. சையத் அப்துல் ஹொசென் மற்றும் காசி மோதஹர் ஹொசைன் ஆகியோரும் இந்த இயக்கத்தில் இணைந்தனர். காசி அப்துல் வதூத் வங்காள முசுலீம் இலக்கிய இயக்கத்துடன் நெருங்கிய தொடர்புடையவர்.
# காசி அப்துல் வதூத்

## பணி

வதூத் கொல்கத்தா பாடநூல் குழுவில் வேலை செய்தார். 1920-ல் இவர் டாக்கா இடைநிலைக் கல்லூரியில் (இப்போது டாக்கா கல்லூரி) இலக்கியப் பேராசிரியராகச் சேர்ந்தார். ஏனெனில் பெங்காலி மொழியில் பட்டதாரி பதவி கிடைப்பது மிகவும் அரிது. 1947க்குப் பிறகு, தாக்கா பல்கலைக்கழகம் இவரை கற்பிப்பதற்காக முன்மொழிந்தது. ஆனால் வதூத் கொல்கத்தாவில் எழுதுவதற்கான வாய்ப்புகளைப் பெற்றார். இதனால், இவர் தனது வாழ்நாள் முழுவதும் கொல்கத்தாவிலிருந்தார்.
# காசி அப்துல் வதூத்

## திருமணம்

1916-ல், வதூத் தனது மாமாவின் மூத்த மகள் ஜமீலா காதுனை மணந்தார். இவரது மனைவி 1954-ல் இறந்தார்.
# காசி அப்துல் வதூத்

## கட்டுரைகள்

- சாஸ்வோடோ போங்கோ
- சோமஜ் ஓ சாஹிட்டோ
# காசி அப்துல் வதூத்

## மற்ற புத்தகங்கள்

- மீர் போரிபார் (கதை), 1918
- நோடிபோக்ஷே (நாவல்), தேதி தெரியவில்லை
- ராபிந்த்ரோ கபோ பத்தோ (விமர்சனம்), பெங்காலி 1334 கி.பி
- டொருன் (கதை மற்றும் சிறு நாடகங்களின் தொகுப்பு) கொல்கத்தா, பெங்காலி 1355 கி.பி
- பொத் அல்லது பைபோத்(நாடகம்) பெங்காலி 1346
- நஸ்ருல் புரோதிவா (விமர்சனம்), 1949
- ஆசாத்(நாவல்), 1948
- கிரியேட்டிவ் பெங்கால் (பெங்காலி கட்டுரைகளின் மொழிபெயர்ப்பு), 1950
- போபிட்ரோ குரானர் புரோதோம் பகுதி (டார்ஜோமா) பெங்காலி 1337 அட்
# காசி அப்துல் வதூத்

## விருதுகள்

1970 - "சிசிர் குமார் விருது"
# காசி அப்துல் வதூத்

## மேற்கோள்

"எனக்கு மனிதனுக்கு வறுமை வேண்டாம், பெரிய செழிப்பு வேண்டும்." -வதூத்
# சஜனிகாந்த தாசு

**சஜனிகாந்த தாசு** (*Sajanikanta Das*)(25 ஆகத்து 1900 - 11 பிப்ரவரி 1962) என்பவர் வங்க மொழிக் கவிஞர், இலக்கிய விமர்சகர் மற்றும் *ஷானிபரர் சித்தியின்* ஆசிரியர் ஆவார்.
# சஜனிகாந்த தாசு

## இளமை

சஜனிகாந்தா பர்தமான் மாவட்டத்தில் உள்ள பெடல்பன் கிராமத்தில் பிறந்தார். தினாஜ்பூரின் தினாஜ்பூர் ஜிலா பள்ளியில் நுழைவுத் தேர்வில் தேர்ச்சி பெற்று 1918-ல் கொல்கத்தா மாநிலக் கல்லூரியில் சேர்ந்தார். அரசியல் காரணங்களால் தாசு இங்குத் தனது படிப்பை முடிக்காமல், பாங்குரா வெசுலியன் சேவைக் கல்லூரியில் சேர்ந்தார். இதன்பிறகு ஸ்காட்டிஷ் தேவாலயக் கல்லூரியில் இளமறிவியலில் தேர்ச்சி பெற்றார்.
# சஜனிகாந்த தாசு

## இலக்கிய வாழ்க்கை

தாசு முது அறிவியல் படிக்கும் போது மதிப்பிற்குரிய பெங்காலி இதழான *ஷானிபரர் சித்தியில்* சேர்ந்து *பாப்குமார் பிரதான்* என்ற புனைபெயரில் எழுதினார். இதன் 11வது இதழிலிருந்து பத்திரிகையின் தலைமை ஆசிரியரானார். இவர், நையாண்டி அடிப்படையிலான விமர்சனங்களுக்காகப் பிரபலமானார். இவரது உரைநடை, நையாண்டி தாக்குதல் வங்காளத்தின் பிரபலங்களைப் பாதித்தது. இவர் *பிரபாசி*, *டைனிக் பாசுமதி* மற்றும் *பங்கஸ்ரீ* இதழ்களிலும் இணைந்து பணியாற்றினார். தாசு பண்டைய பெங்காலி இலக்கியம், வங்காளத்தின் சமூக-அரசியல் பிரச்சினைகள் குறித்து ஆய்வு செய்து கட்டுரைகளை வெளியிட்டார். இவர் ஒரு ஆக்கப்பூர்வமான விமர்சகர், பாடலாசிரியர், திரைக்கதை எழுத்தாளர் மற்றும் நாடக எழுத்தாளர் என அவரது காலத்தில் நன்கு அறியப்பட்ட அறிவுஜீவியாக இருந்தார். தாசு தொடர்ந்து பத்து ஆண்டுகள் பாங்கிய சாகித்ய பரிசத்தின் தலைவராக இருந்தார். கொல்கத்தாவில் ஷானிரஞ்சன் அச்சகம் மற்றும் ரஞ்சன் வெளியீட்டு இல்லம் ஆகியவற்றை நிறுவினார்.
# சஜனிகாந்த தாசு

## வெளியீடுகள்

சஜனிகாந்த தாசு வெளியிட்டப் புத்தகங்கள்:  
- *மோனோதர்பன்*
- *பாதை சால்டே காசர் ஃபுல்*
- *அஜாய்*
- *பாப் ஓ சந்தோ*
- *பங்களா சாஹித்யர் இதிஹாஸ்*
- *பாங்கோ ரங்கபூம்*
- *பாஞ்சிஸ் பைஷாக்*
- *மது ஓ ஃபுல்*
- *அங்குஷ்தோ*
- *வில்லியம் கேரி*
- *ரவீந்திரநாத் : ஜிபோன் ஓ சாஹித்யா*
# தந்த மூக்கு மரங்கொத்தி

**தந்த மூக்கு மரங்கொத்தி** ( *Ivory-billed woodpecker* ) என்பது உலகிலிருந்து அற்றுவிட்ட மரங்கொத்தி ஆகும். இது தெற்கத்திய ஐக்கிய அமெரிக்கா மற்றும் கியூபாவின் நீர்நிலை படிவுநில கடின மரக் காடுகள் மற்றும் மிதவெப்ப ஊசியிலையுள்ள காடுகளைச் சேர்ந்தது. வாழ்விட அழிவு, வேட்டையாடுதலால் இவற்றின் எண்ணிக்க மிகமிகக் குறைத்துவிட்டதால் பன்னாட்டு இயற்கைப் பாதுகாப்புச் சங்கம் இதை மிக அருகிய இனம் என வகைப்படுத்தும் செம்பட்டியலில் சேர்த்துள்ளது. மேலும் அமெரிக்க பறவைகள் சங்கத்தால் "நிச்சயமாக அல்லது அநேகமாக அழிந்துவிட்டன" என்று வரையறைக்கபட்டுள்ளது. 1944 ஆம் ஆண்டு லூசியானாவில் ஒரு அமெரிக்க தந்த மூக்கு மரங்கொத்தி பார்வையில் பட்டது. மேலும் 1987 ஆம் ஆண்டில் கியூபாவின் தந்தத்த மூக்கு மரங்கொத்தி கடைசியாக பார்வையில் சிக்கியது. அதற்கு முந்தைய ஆண்டும் பறவை தென்பட்டது என்பது குறிப்பிடத்தக்கது.  
இந்தப் பறவையின் விருப்பமான உணவில் பெரிய வண்டு குடம்பிகள் (லார்வா) உள்ளன. குறிப்பாக மரத்தில் துளையிடும் செராம்பிசிடே வண்டுகள், தென் மாக்னோலியா, பேக்கான்கள், ஏகோர்ன்கள், இக்கரி கொட்டைகள், காட்டு திராட்சைகள் மற்றும் பேரிச்சம்பழங்கள் போன்ற பல்வேறு பழங்கள் உட்பட உணவுப் பொருட்களை உண்கிறது. மரத்தை துளையிடும் வண்டுகளின் குடம்பிகளை உணவாக கொள்ள, இப்பறவை அதன் பெரிய அலகைப் பயன்படுத்தி, மரங்களின் பட்டைகளை கொத்தி அகற்றும். இது வாழும் பகுதியில் வேறு எந்த உயிரினங்களாலும் இந்த கடினமான மரப்பட்டைகளை அகற்ற முடியாது, மேலும் இந்த குடம்பிகளை வேட்டையாடுவதில் ஐவரி அலகு மரங்கொத்திக்கு உண்மையான போட்டியாளர்கள் யாருமில்லை.  
இது அமெரிக்காவின் மிகப்பெரிய மரங்கொத்தி மற்றும் உலகின் மிகப்பெரிய மரங்கொத்திகளில் ஒன்றாகும். இதன் மொத்த நீளம் 48 முதல் 53 செமீ (19 முதல் 21 அங்குலம்) மற்றும் சராசரியாக அறக்கைகளின் அகலம் 76 செமீ (30 அங்குலம்) இருக்கும். வளர்ந்த பறவையின் அலகு தந்த நிறத்தில் இருக்கும். எனவே இதுவே பறவையின் பொதுவான பெயராக ஆனது. இளம் பறவைகளுக்கு இது சுண்ணாம்பு வெள்ளை நிறத்தில் இருக்கும். இப்பறவைகள் மரங்களடர்ந்த சதுப்பு நிலம், ஒப்பீட்டளவில் திறந்த பழைய-வளர்ந்த காடுகள், கியூபாவில், மலையக பைன் காடுகள் உள்ளிட்ட வாழ்விடங்களில் காணப்பட்டது. ஆண், பெண் பறவைகள் சேர்ந்து ஒரு மரத்தில் தரையில் இருந்து தோராயமாக 15-70 அடி (4.6-21.3 மீ) உயரத்தில் ஒரு பொந்தை கொத்தி உருவாக்குகின்றன. கூடு உருவாக்க பயன்படுத்தபடும் அந்த பொந்தின் ஆழம் தோராயமாக 50 செ.மீ (20அங்) இருக்கும்.
# நடால்யா வாசுகோ

**நடால்யா லுபோமிரிவ்னா வாசுகோ** (*Natalya Vasko*) உக்ரைனிய நாட்டைச் சேர்ந்த ஒரு நடிகையாவார். ஒரு தொலைக்காட்சித் தொகுப்பாளராகவும் இவர் பணிபுரிந்தார். 1972 ஆம் ஆண்டு அக்டோபர் மாதம் 19 ஆம் தேதியன்று எல்விவ் மாகாணத்தில் உள்ள செர்வோனோக்ராத்து நகரத்தில் இவர் பிறந்தார். உக்ரைன் நாட்டின் கீவ் நகரில் உள்ள தேசிய கல்வியியல் இளையோர் நாடகக் குழுவில் முன்னணி நடிகையாக இருந்தார். தி நெசுட்டு ஆஃப் தி டர்டில்டோவ் (2017) என்ற திரைப்படத்தில் நடித்ததற்காக "சிறந்த துணை நடிகை" பிரிவில் கோல்டன் டிசிக்கா விருதை வென்றார். நடால்யா லுபோமிரிவ்னா வாசுகோ உக்ரைனிய திரைப்பட அகாடமியின் உறுப்பினராகவும் உள்ளார்.
# விபாவரி தேஷ்பாண்டே

**விபாவரி தேஷ்பாண்டே** ஓர் இந்திய நடிகை, எழுத்தாளர் மற்றும் இயக்குநர் ஆவார். அவர் மராத்தி நாடகம் மற்றும் மராத்தி சினிமாவில் பணியாற்றி வருகிறார்.
# விபாவரி தேஷ்பாண்டே

## தொழில்

### எழுத்தாளர் மற்றும் இயக்குநர்

தேஷ்பாண்டே கல்லூரி நாடகத்தில் நடிப்பு மற்றும் இதர பணிகளுடன் தனது வாழ்க்கையைத் தொடங்கினார். தில்லியின் தேசிய நாடகப் பள்ளி ஏற்பாடு செய்த பல்வேறு படிப்புகளிலும், பிரபல நாடக ஆளுமை சத்யதேவ் துபே நடத்திய பட்டறைகளிலும் கலந்து கொண்டார். நாடகத்திற்காக பணிபுரிந்தபோது, முக்கியமாக திரைக்கு வெளியே எழுத்துத் துறையில் விபாவரி பணியாற்றினார். *ஸ்டார் பிரவாஹா*வில் ஒளிபரப்பான மராத்தி தொலைக்காட்சித் தொடரான *அக்னிஹோத்ராவுக்கும்* அவர் வசனம் எழுதியுள்ளார்.  
தேஷ்பாண்டே குழந்தைகளுக்கான நாடகங்களைத் தயாரிக்கும் இந்தோ-ஜெர்மானியக் குழுவான "கிரிப்ஸ்"ஸுடன் நாடக அரங்கில் தீவிரமாகப் பணியாற்றிவருகிறார். நடிப்பு மற்றும் வசனம் எழுதுவதோடு, *கும்மா பண்டா கும்மா என்ற* கன்னட நாடகத்தையும் இயக்கியுள்ளார்.
# விபாவரி தேஷ்பாண்டே

## தொழில்

### நடிப்பு

பல விருதுகளை வென்ற 2004 திரைப்படமான *ஷ்வாஸ்* திரைப்படத்தில் வரவேற்பாளராக நடித்தார். அவரது அடுத்த பாத்திரம் ஸ்மிதா தல்வால்கரின் தயாரிப்பான *சாட்ச்யா ஆத் காரத்தில்* இருந்தது. இதில் அவர் கேதகி என்ற பாத்திரத்தில் நடித்தார். கதையின் முக்கிய ஏழு கல்லூரி மாணவர்களில் ஒருவராக இருந்தார். டாக்டர். ஜப்பார் படேல் இயக்கிய ஆவணப்படம் ஒன்றிலும் பணியாற்றினார்.  
பின்னர் சில ஹிந்தி படங்களில் பக்க வேடங்களில் நடித்தார். 2009 ஆம் ஆண்டு *ஹரிஷ்சந்திராச்சி ஃபேக்டரி* என்ற திரைப்படத்தில் இந்திய சினிமாவின் தந்தை தாதாசாஹேப் பால்கேவின் மனைவி சரஸ்வதி பால்கே என்ற வரலாற்று பாத்திரத்தில் நடித்தபோது அவருக்கு பெரிய வரவேற்பு கிடைத்தது. 'இந்தியாவின் முதல் முழு நீள திரைப்படமான *ராஜா ஹரிச்சந்திராவை* உருவாக்கும் நோக்கில் தனது கணவருக்கு உதவிய மனைவி'யாக தேஷ்பாண்டே நடித்தார். சரஸ்வதி கதாபாத்திரத்திற்காக எமைசிடிஏ வழங்கும் சிறந்த நடிகைக்கான விருதையும் பெற்றார். 2010 ஆம் ஆண்டில், *நடரங்* படத்தில் குணாவின் மனைவி துவாரகாவாக நடித்தார். ஆனந்த் யாதவ் எழுதிய நாவலை அடிப்படையாகக் கொண்டு, துவாரகாவின் பாத்திரம் தமாஷாவில் கணவனின் ஈடுபாட்டை விரும்பாத மனைவியாக இருந்தது. 2011 இல், தேஷ்பாண்டே மராத்தியின் சிறந்த பாடகர் மற்றும் மேடை நடிகர்களில் ஒருவரான பால் கந்தர்வாவின் மனைவியின் மற்றொரு வரலாற்று பாத்திரத்தைச் சித்தரித்தார். இத்திரைப்படத்தில் அவரது பாத்திரம் பால் கந்தர்வாவின் முக்கிய பாத்திரத்தை ஆதரித்தது. அவர் பெண்கள் நடிக்காத போது நாடக அரங்கில் பெண் வேடங்களில் நடித்தார்.
# விபாவரி தேஷ்பாண்டே

## திரைப்படவியல்

**திரைப்படங்கள்**  
| 2004 | *ஷ்வாஸ்* | வரவேற்பாளர் |  |
| --- | --- | --- | --- |
| 2004 | *சாட்ச்யா ஆத் காரத்* | கேதகி |  |
| 2007 | *டம் காடா* | அனன்யாவின் அம்மா | இந்தி படம் |
| 2008 | *மும்பை மேரி ஜான்* | அர்ச்சனா கடம் | இந்தி படம் |
| 2009 | *ஹரிச்சந்திராச்சி தொழிற்சாலை* | தாதாசாகேப் பால்கேவின் மனைவி சரஸ்வதி பால்கே |  |
| 2010 | *நடராங்* | துவாரகா காகல்கர் |  |
| 2011 | *பாலகந்தர்வா* | பாலகந்தர்வாவின் மனைவி லக்ஷ்மி |  |
| 2011 | *தியோல்* | கவிதாவின் அண்ணி |  |
| 2012 | *சிந்டூ* | சின்டூவின் தாய் |  |
| 2012 | *துஜா தர்ம கொண்டா?* | பூலாபாய் |  |
| 2013 | போஸ்ட் கார்ட் | லிசா காம்ப்ளே |  |
| 2017 | *தும்ஹாரி சுலு* | கான்ஸ்டபிள் |  |
| 2017 | *திக்லி மற்றும் லக்ஷ்மி வெடிகுண்டு* | லக்ஷ்மி | } |
**வலைத் தொடர்**  
| 2018 | சேக்ரட் கேம்ஸ் | கைடோண்டேயின் தாய் |  |
| --- | --- | --- | --- |
| 2019 | *மாயநகரி: கனவுகளின் நகரம்* | புருஷோத்தமனின் மனைவி |  |
| 2020 | *மூச்சு: நிழல்களுக்குள்* | பிரகாஷ் காம்ப்ளேவின் கல்லூரி நண்பர் | } |
**நாடகங்கள்**  
| *MH-12 முக்கம் போஸ்ட் புனே* | மராத்தி | நடிகை |  |
| --- | --- | --- | --- |
| *கும்மா பந்தா கும்மா* | கன்னடம் | இயக்குநர் |  |
| *கயாப் கீத்* | மராத்தி | இயக்குநர் | } |
# விபாவரி தேஷ்பாண்டே

## தனிப்பட்ட வாழ்க்கை

இந்தியாவின் மகாராஷ்டிராவில் உள்ள புனேவில் பிறந்து வளர்ந்த விபாவரி தேஷ்பாண்டே புனேவில் உள்ள கார்வேர் உயர்நிலைப் பள்ளியில் பள்ளிப்படிப்பை முடித்தார். கலை மற்றும் மக்கள் தொடர்பியல் துறையில் பெர்குசன் கல்லூரியில் பட்டம் பெற்றார். அவரது தந்தை, உபேந்திரா தீட்சித் 1931 இல் புனேவில் அவரது தாத்தாவால் நிறுவப்பட்ட சர்வதேச புத்தக சேவை என்ற பெயருடைய புத்தக அங்காடியை நடத்துகிறார். அவரது தாயார் மனீஷா தீட்சித் ஒரு அறிஞர், எழுத்தாளர் மற்றும் நாடக விமர்சகர் ஆவார். இவரது பாட்டி முக்தாபாய் தீட்சித் மராத்தியில் பிரபல எழுத்தாளர் மற்றும் நாடக ஆசிரியரும் ஆவார்.
# குருசாமி சந்திரன்

**குருசாமி சந்திரன்** (*Gurusamy Chandran*) (பிறப்பு ஏப்ரல் 08, 1970) என்பவர் இந்தியாவின் தமிழ்நாட்டினைச் சேர்ந்த நாட்டுப்புற ஆய்வாளர், தமிழ்ப் பேராசிரியர் மற்றும் நாட்டுப்புறக் கலைஞர் ஆவார். இவர் **மதுரை சந்திரன்** என நன்கு அறியப்படும் கிராமிய இசைப் பாடகர் ஆவார்.
# குருசாமி சந்திரன்

## இளமையும் கல்வியும்

மதுரை மாவட்டம் அவனியாபுரத்தில் குருசாமி பாண்டியம்மாள் இணையரின் ஐந்தாவது மகனாகச் சந்திரன் 1970ஆம் ஆண்டு ஏப்ரல் மாதம் 08ஆம் நாளன்று பிறந்தார். பள்ளிக் கல்வியினை மதுரையில் முடித்த சந்திரன், கல்லூரிக் கல்வியில் இளநிலை தமிழ் இலக்கியப் படிப்பினை காரைக்குடி அழகப்பா பல்கலைக்கழகத்திலும், இளங்கலை கிராமப்புற தொழில் மேலாண்மை படிப்பினையும் முதுகலை தமிழ் மற்றும் இந்திய இலக்கியம் குறித்த பாடத்தினையும் திண்டுக்கல் காந்தி கிராமம் கிராமியப் பல்கலைக்கழகத்திலும் முடித்துள்ளார். ஆய்வியல் நிறைஞர் மற்றும் முனைவர் பட்ட ஆய்வினை தஞ்சாவூர் தமிழ்ப் பல்கலைக்கழகத்தில் முடித்துள்ளார்.
# குருசாமி சந்திரன்

## நாட்டுப்புற பாடகராக

சந்திரனின் தந்தையாரும் நாட்டுப்புற பாடகர் ஆவார். இவர் இளமையிலே பள்ளிப் பருவத்தில் பாடல்களைப் பாடி பரிசுகள் பல பெற்றுள்ளார். கல்லூரிக் காலங்களில் தமிழ்நாடு முற்போக்கு எழுத்தாளர்கள் கலைஞர்கள் சங்க மாநாட்டு மேடைகளில் பாடல்கள் பாடியதன் மூலம் பரவலாக அறியப்பட்டார். பின்னர் 20க்கும் மேற்பட்ட இசைத் தொகுப்புகளை வெளியிட்டு உள்ளார்.
# குருசாமி சந்திரன்

## விருதுகள்

- கலை வளர் மணி. 2007. தமிழ்நாடு அரசு
- மக்கள் பாடகன். 2013. தமிழ்நாடு முற்போக்கு எழுத்தாளர் சங்கம்
- இன்னிசை செம்மல். 2019 மனித நேயப் பேரவை, திருவாரூர்
- நா. வானமாமலையார் விருது. 2021. தமிழய்யா கழகம், மதுரை
# குருசாமி சந்திரன்

## விருதுகள்

### இசைத் தொகுப்பு

- ஓம் அங்காளி
# கவிதா சீனிவாசன்

**கவிதா சீனிவாசன்** நேபாளத்தைச் சேர்ந்த ஓர் இந்திய நடிகை, தயாரிப்பாளர், இயக்குநர் மற்றும் திரைக்கதை எழுத்தாளர் ஆவார். அவர் நேபாளி வலத்திரை கேளிக்கை நாடகமான பிஎஸ் ஜிந்தகி (2016) க்காக அறியப்படுகிறார்.
# கவிதா சீனிவாசன்

## தனிப்பட்ட வாழ்க்கை

கவிதா, பப்புவா நியூ கினியா, ஜாம்பியா, இந்தியா மற்றும் அமெரிக்கா ஆகிய நாடுகளில் வளர்ந்தார். அவர் பிராண்டீஸ் பல்கலைக்கழகத்தில் உயிர்வேதியியல் படித்தார். மாசசூசெட்ஸ் தொழிநுட்ப நிறுவனத்தில் (எம்ஐடி) கட்டிடக்கலை மற்றும் நகரத் திட்டமிடலில் இளங்கலைப் பட்டத்தை முடித்தார். அவர் நாடகம் மற்றும் தயாரிப்புகளிலும் பங்கேற்கிறார்.
# கவிதா சீனிவாசன்

## தொழில்

சீனிவாசன் 2009 இல் குர்பான் என்னும் திரைப்படம் மூலம் இந்தியில் அறிமுகமானார். மேலும் தென்னிந்திய திரைப்படங்களிலும் நடித்துள்ளார். அவர் 2013 இல் காளிசரண் திரைப்படத்தில் தெலுங்கில் அறிமுகமானார். 2014 இல் ஆதியும் அந்தமும் என்ற தமிழ் திரைப்படத்தின் மூலம் தமிழில் அறிமுகமானார்.  
கவிதா, 2011 இன் *சர்ச் ஆஃப் காட்* என்ற ஆவணப்படத்திலும் தோன்றினார். இது இந்தியாவில் உள்ள ஒரு மாய தீவுக்குச் சென்று தனது வாழ்க்கையில் ஆழமான அர்த்தத்தைக் கண்ட ஒரு அமெரிக்கப் பெண்மணியின் உருமாற்றப் பயணத்தை சித்தரிக்கிறது.  
கவிதா தனது நேபாள இணய கேளிக்க நாடகமான பிஎஸ் ஜிந்தகியில் அவர் தயாரிப்பாளராகவும், எழுத்தாளராகவும் மற்றும் படைப்பாளராகவும் உள்ளார். அவர் ஜூனா அக்தர் வேடத்தில் இந்நாடகத்தில் நடிக்கிறார். அவரது அக்கா கதாபாத்திரமான கோகாப் அக்தரின் வேடத்தில் சுஜாதா கொய்ராலா நடிக்கிறார்.
# கவிதா சீனிவாசன்

## திரைப்படவியல்

### திரைப்படங்கள்

| 2009 | *குர்பான்* | சையதா | ஹிந்தி |  |  |
| --- | --- | --- | --- | --- | --- |
| 2011 | *கடவுளைத் தேடி* | கவிதா | ஆங்கிலம் | ஆவணப்படம் |  |
| 2013 | *காளிசரண்* | கலாவதி | தெலுங்கு |  |  |
| 2014 | *ஆதியும் அந்தமும்* | ஷாலினி | தமிழ் |  |  |
| 2016 | *பிஎஸ் ஜிந்தகி* | ஜூனா அக்தர் | நேபாளி | இணையத் தொடர் | } |
# கவிதா சீனிவாசன்

## திரைப்படவியல்

### நாடகங்கள்

| 2018 | *குமாரி மற்றும் மிருகம்* | சுசீலா கலைக்கூடம் |  |
| --- | --- | --- | --- |
| 2022 | *என் பெயர் தமிழ்* | ஒன் வோர்ல்ட் அரங்கு | } |
# இந்து மத கோட்பாட்டில் யமுனா

**யமுனை** இந்து மதத்தில் ஒரு புனித நதி மற்றும் கங்கை நதியின் முக்கிய துணை நதியாகும். இந்த நதி யமுனா என்ற இந்து தெய்வமாகவும் வணங்கப்படுகிறது. யமுனா ஆரம்பகால நூல்களில் **யமி** என்றும், பிற்கால இலக்கியங்களில் **காளிந்தி** என்றும் அழைக்கப்படுகிறாள். இந்து மத நூல்களில், அவர் சூரிய கடவுள் மற்றும் சஞ்சனா என்ற மேக தெய்வத்தின் மகளாக குறிப்பிடப்படுகிறார். அவள் மரணத்தின் கடவுளான எமனின் இரட்டை சகோதரியாகவும், மற்றொரு முக்கியமான தெய்வமான கிருஷ்ணருக்கு உள்ள துணைவிகளில் (எண்மனையாட்டிகளில்) ஒருவராகவும் கருதப்படுகிறார். கிருஷ்ணாவின் ஆரம்பகால வாழ்க்கையில் ஒரு நதியாக யமுனை முக்கியப் பங்கு வகிக்கிறது. இந்து மத சாஸ்திரங்களின்படி, யமுனை ஆற்றின் நீரில் குளிப்பது அல்லது குடிப்பது அவர்களின் பாவத்தை நீக்குகிறது.
# இந்து மத கோட்பாட்டில் யமுனா

## உருவப்படம்

குப்தர் காலத்திலிருந்தே, யமுனாவின் உருவச் சித்திரம், கங்கையுடன் (கங்கையின் தெய்வம்) இணைக்கப்பட்ட கோயில் கதவு அடைப்புககளில் காணப்படுகிறது. *அக்னி புராணம்*, யமுனாவை கருமை நிறத்தில், அவளுக்கான மலையில், ஒரு ஆமையின் மீது நின்று, தன் கையில் ஒரு தண்ணீர் பானையை வைத்திருப்பதாக விவரிக்கிறது. மற்றுமொரு பண்டைய கால ஓவியத்தில் ஆற்றின் கரையில் நிற்கும் அழகான கன்னியாக வரையப்பட்டுள்ளார்.
# இந்து மத கோட்பாட்டில் யமுனா

## குடும்பம் மற்றும் பெயர்கள்

புராண இலக்கியங்களில், யமுனா சூரியக் கடவுளான சூரியனின் மகள் என்றும் (அவள் பிரம்மாவின் மகள் என்று சிலர் கூறினாலும்) மற்றும் அவரது மனைவி சரண்யு (பிற்கால இலக்கியத்தில் சஞ்சனா), மேகங்களின் தெய்வம் என்றும் எமன்,என்ற மரணத்தின் கடவுளின் இரட்டை சகோதரி என்றும் விவரிக்கப்பட்டுள்ளது. அவரது மற்ற சகோதரர்களில் முதல் மனிதரான வைவஸ்வத மனு, தெய்வீக மருத்துவர்கள் என்றழைக்கப்படும் அஷ்வினி<nowiki/>இரட்டையர்கள் மற்றும் சனி கிரகம் ( சனி) ஆகியவை அடங்கும். சூர்ய கடவுளின் மனதிற்கு விருப்பமான குழந்தை என்று வர்ணிக்கப்படுகிறார். சூர்யாவின் மகள் என கருதப்படுவதால், **சூர்யதனயா**, **சூர்யஜா** மற்றும் **ரவிநந்தினி** என்று பல பெயர்களால் அழைக்கப்படுகிறார்.  
மற்றொரு புராண கதை யமுனா என்ற அவளது பெயரின் காரணத்தை கீழ்கண்டவாறு விளக்குகிறது: மேக தெய்வமான சஞ்சனா தன் கணவனான சூரியனின் வெப்பத்தையும், அதன் வெளிச்சத்தையும் தாங்க முடியாமல் கட்டுப்பாடு இல்லாமல் அவனுடன் கூடலில் இருக்கும்போதே தன் கண்களை மூடிக்கொண்டதால், சூரிய தேவன் அவமானப்படுத்தப்பட்டதாக உணர்ந்தார், மேலும் அவளது கட்டுப்பாடின்மை காரணமாக அவர்களுக்கு பிறக்கும் மகன் **யமா** ("கட்டுப்பாடு") என்று அழைக்கப்படுவார் என்று சாபமிட்டார். அதன் பின்பதாக பெரும்பாலும், சஞ்சனா தன் கண்களைத் திறந்து வைக்க தன்னால் இயன்றவரை முயன்றாள், இருப்பினும் முடியாமல், சூர்ய கடவுளை மீண்டும் கோபப்படுத்தினாள்.ஆனால் இம்முறை சஞ்சனா கண்களைத் திறக்க முயற்சித்ததால், அளுக்கு பிறக்கும் மகள் **யமுனா**வாக இருப்பாள் என்று கூறிய சூரிய தேவன், யமுனா ஒரு தெய்வமாக வணங்கப்பட வேண்டும் என்று ஆசீர்வதிக்கப்பட்டாள், இவ்வாறாக அவள் நினைவில் இன்னமும் இருக்கிறாள்.  
மரணம் மற்றும் இருளின் இறைவனான யமனுக்கு *காலா* என்று இன்னொரு பெயரிடப்பட்டதைப் போல, அவரின் இரட்டையரான யமிக்கும் *காலிந்தி*என்ற பெயர் வந்திருக்கலாம் என்ற கருதுகோளும் உண்டு. மற்றொரு கதைப்படி, அவள் காலிந்தி என்ற பெயரை அவளுடைய "பூமிக்குரிய" மூலமான கலிந்தா என்ற மலையிலிருந்து பெற்றதாகக் கூறுகிறது. சில புராணக்கதைகள் யமுனாவின் இருளை பெரிதாக விளக்குகின்றன, அதனால் அவளுடைய பெயர் காலிந்தி எனப்படலாம். *வாமன புராணம்* முதலில் தெளிவான நீர் எப்படி கருப்பாக மாறியது என்பதை விவரிக்கிறது. தன் மனைவி சதியின் இறப்பால் மனமுடைந்த சிவன் அகிலம் முழுவதையும் சுற்றித் திரிந்தார். சதியைப் பற்றி எப்பொழுதாவது நினைத்துக் கொண்டிருந்த சிவபெருமான், சதியின் துக்கத்தையும் நினைவுகளையும் போக்க யமுனையில் குதித்து, அவளுடைய துக்கத்தாலும் நிறைவேறாத ஆசையாலும் அவளுடைய நீரை கருப்பாக மாற்றினார். மற்றொரு புராணக்கதை கிருஷ்ணர் யமுனையில் கலியா என்ற பாம்பை தோற்கடித்து விரட்டியடித்ததாக விவரிக்கிறது. இருண்ட பாம்பு தண்ணீருக்குள் நுழைந்தபோது, நதி இருண்டது.
# இந்து மத கோட்பாட்டில் யமுனா

## யமன்-யமி இடையிலான உறவு

ஓ'ஃப்ளாஹெர்டியின் கூற்றுப்படி, வேத நம்பிக்கைகளின் படி யமி யமாவின் இரட்டை சகோதரியாகக் கருதப்படுகிறார். யமா மற்றும் யமி ஒரு தெய்வீக இணை படைப்பாளர் மற்றும் தெய்வங்கள். யமா மரணத்தின் இறைவனாக சித்தரிக்கப்படுகையில், யமி வாழ்க்கையின் இறைவியாக கருதப்படுகிறார்.  
இறந்த பின்னால் யமனுக்கு படைக்கும் பல்வேறு பானங்களைப் பற்றிய ஒரு பாடலில் யமியைப் பற்றியும் குறிப்பிடப்பட்டுள்ளது. *ரிக் வேதத்தில்* பிராமண உரையான *தைத்திரிய சம்ஹிதா,* யமன் அக்னி (நெருப்பு) மற்றும் யமி என்பது பூமி என்று தொடர்பு படுத்தி கூறுகிறது. யமி பூமியுடனான ஒரு தொடர்பு என்று மேலும் விவரிக்கப்படுகிறார், அவள் வேதங்களில் யமனின் மற்றொரு கூட்டாளியும், கல்லறைகள் மற்றும் துக்கத்தின் தெய்வமான நிர்ரிதி<nowiki/>யுடனும் தொடர்புபடுத்தி கூறப்படுகிறாள். இருப்பினும் சம்ஹிதா நூல்களில் யமாவின் இரட்டை சகோதரியாக முக்கிய பாத்திரத்தை தக்க வைத்துக் கொண்டார். *ஷதபத பிராமணத்தில்* உள்ள புருஷமேத சடங்கில், இரட்டைக் குழந்தைகளின் தாய் யமிக்கு பலியிடப்படுகிறார், அதே சமயம் *தைத்திரீய பிராமணத்தில்* இரட்டைக் குழந்தைகள் வழங்கப்படுகின்றன.  
முதல் இரண்டு மனிதர்களாக கருதப்படும், யமா மற்றும் யமி இடையேயான உரையாடல் பாடலில் (RV 10.10), யமி தனது இரட்டை சகோதரர் யமாவை தன்னுடன் உறவு கொள்ளச் செய்ய முயற்சிக்கிறார். த்வஷ்டர் அவர்களை வயிற்றில் ஜோடியாகப் படைத்தார் என்றும், த்யாஷ் மற்றும் பிருத்வி போன்றோரும் உடன்பிறந்தவர்களாக இருப்பினும் இத்தகைய உறவினை கொண்டுள்ளனர் உட்பட பல்வேறு வாதங்களை இதற்காக யமி முன்வைக்கிறார். அவர்களின் முன்னோர்களான "நீரில் உள்ள கந்தர்வனும், நீர் நிறைந்த கன்னியும்"ஆன மித்ரா - வருணன், இத்தகைய உறவில் ஈடுபடாமல் இருப்பதற்குக் காரணம் அவர்கள் விதிகளில் கண்டிப்பானவர்கள் என்றும், அவர்களுக்கு எல்லா இடங்களிலும் ஒற்றர்கள் இருப்பதாகவும் பதிலுக்கு யமா வாதிடுகிறார். துதியின் முடிவில், யமி விரக்தியடைந்தார், ஆனால் யமா தனது நிலைப்பாட்டில் உறுதியாக இருக்கிறார். இருப்பினும், RV 10.13.4 இல், யமா எக்காரணம் கொண்டும் இந்த முறையில் சந்ததிகளை உருவாக்காமல் இருக்கும் முடிவைத் தேர்ந்தெடுத்ததாகக் கூறப்படுகிறது, ஆனால் யமியைப் பற்றி குறிப்பிடப்படவில்லை.  
பிராமண உரையான *மைத்ராயணி சம்ஹிதா* கீழ்கண்டவாறு விவரிக்கிறது: முதல் மனிதரான யமனின் மரணத்தை நினைத்து யமி தன்னைத்தானே வருத்தினார். படைப்பின் தொடக்கத்தில் தொடர்ந்து பகல் நேரமாக இருந்ததால், யமனின் மரணத்திற்குப் பிறகு காலப்போக்கை யமியால் புரிந்து கொள்ள முடியவில்லை. இதனாலேயே தேவர்கள் இரவை படைத்தது நாட்களை இரண்டாகப் பிரித்தனர். இதனால் நேரம் கடந்து செல்வதை யமி புரிந்துகொண்டு தனது துக்கத்திலிருந்து மெதுவாக மீண்டாள் ஒரு சகோதரன் மற்றும் ஒரு சகோதரியால் கொண்டாடப்படும் பாவ்-பீஜ் திருவிழாவுடன் ஜோடி இரட்டையர்களின் கருத்து, தெய்வீக உடன்பிறப்புகளை மதிக்கிறது. யமனையும் யமுனாவையும் மகிழ்விப்பதற்காக அவளது பிரசாதத்தை அனுபவித்து உண்ணும்படி சகோதரி தனது சகோதரனிடம் சொல்லும் பிரார்த்தனை.
கோவில்.]]
# இந்து மத கோட்பாட்டில் யமுனா

## மத முக்கியத்துவம்

யமுனைக்கு அர்ப்பணிக்கப்பட்ட கோயில்.]]
இந்து மதத்தின் புனித நதிகளில் ஒன்று யமுனை. இந்து மதத்தின் புனித நதியான கங்கைக்கு அடுத்தபடியாக யமுனை உள்ளது. யமுனை , கங்கை மற்றும் புராண சரஸ்வதி நதி மூன்றும் சங்கமிக்கும் இடம் திரிவேணி சங்கமம் என்று அழைக்கப்படுகிறது, இந்து மதத்தில் யாத்திரை செய்யப்படும் புனித இடங்களில் ஒன்றாகும். யமுனை ஆற்றின் மூலமான யமுனோத்ரி, மதுரா மற்றும் படேஷ்வர் ஆகியவை அதன் ஆற்றங்கரையில் உள்ள மற்ற புனிதத் தலங்களில் அடங்கும்.  
கங்கையின் ஏழு துணை நதிகளில் யமுனையும் ஒன்று என *மகாபாரதம்* குறிப்பிடுகிறது. அதன் நீரைக் குடிப்பது, ஆற்றில் குளிப்பது மூலம் பாவத்தைப் போக்கலாம் என்று விவரிக்கப்படுகிறது. ஜராசந்தாவின் தோற்கடிக்கப்பட்ட மந்திரி ஹம்சனால் யாகங்கள் (யாகங்கள்), துறவுகள் மற்றும் தற்கொலை போன்ற நிகழ்வுகளின் பின்னணியாக இந்த நதி காவியத்தில் பல முறை குறிப்பிடப்பட்டுள்ளது.  
யமுனையில் நீராடுவதன் மகத்துவத்தை வேறு பல புராணங்கள் கூறுகின்றன. *பத்ம புராணம்* இரண்டு சகோதரர்களின் கதையை விவரிக்கிறது, அவர்கள் இணைந்து சிற்றின்பம் மற்றும் காம வாழ்க்கையை வாழ்ந்து, நல்ல வழிகளை விட்டுவிட்டார்கள். அவர்கள் இறுதியாக கொள்ளையடிக்கப்பட்டு வறுமையில் மூழ்கி காட்டில் உள்ள மிருகங்களால் கொல்லப்பட்டனர். இருவரும் தீர்ப்புக்காக யமாவின் நீதிமன்றத்தை அடைந்தனர். மூத்த சகோதரருக்கு நரகா (நரகம்) தண்டனை விதிக்கப்பட்ட நிலையில், இளையவருக்கு ஸ்வர்கா (சொர்க்கம்) வழங்கப்பட்டது. இருவரும் ஒரே மாதிரியான பாவ வாழ்க்கை வாழ்ந்தும் ஏன் இந்த மாறுபாடு என ஆச்சரியமடைந்த தம்பி, அதற்கான காரணத்தைக் கேட்டார்.யமுனைக் கரையில் உள்ள ஒரு முனிவரின் ஆசிரமத்தில் தம்பி வசித்ததாகவும்,இரண்டு மாதங்கள் தொடர்ந்து யமுனை என்னும் புனித நதியில் தொடர்ந்து நீராடுவதாகவும் யமா விளக்கினார். முதல் மாதம் நீராடியதால் அவரது அனைத்து பாவங்களும் நீங்கியதாகவும், இரண்டாவது மாதம் நீராடியதால் அவருக்கு சொர்க்கத்தில் இடம் கிடைத்ததாகவும் கூறினார்.
# இந்து மத கோட்பாட்டில் யமுனா

## மேலும் பார்க்கவும்

- கங்கா தேவி
- யமா
- சாயா
- சூர்யா
- சனி
- பத்ரா
- தபதி
# மா. மாதவி

**வில்லுப்பாட்டு மாதவி**, தமிழகத்தின் தென்காசி மாவட்டம், வீரகேரளம்புதூர் வட்டம், ஆலங்குளம் ஊராட்சி ஒன்றியத்தில் உள்ள அச்சங்குட்டம் ஊராட்சியில் வாழும் மாரிச்செல்வம்-மாலதி தம்பதியருக்கு பிறந்தவர் மாதவி. மாதவி பள்ளிப்பருவத்திலிருந்து விக்கிரமசிங்கபுரம் இசக்கிப் புலவர், வல்லம் மாரியம்மாள் மற்றும் கடையநல்லூர் கணபதி ஆகியோரிடம் வில்லுப்பாட்டுக் கலையை பயின்றவர். மாதவி தமது 14 வயதில் தமது சொந்த ஊரான அச்சங்குட்டம் முத்தராம்மன் கோயில் திருவிழாவின் போது வில்லுப்பாட்டை அரங்கேற்றம் செய்தார். இதனைத் தொடர்ந்து மாதவி தென் தமிழகத்தின் தென்காசி மாவட்டம், திருநெல்வேலி மாவட்டம் தூத்துக்குடி மாவட்டம் மற்றும் கன்னியாகுமரி மாவட்டங்களின் கோயில் விழாக்களில் வில்லுப்பாட்டு பாடி வருகிறார்.
# சத்தியேந்திர குமார் ஜெயின்

**சத்தியேந்திர குமார் ஜெயின்** (**Satyendar Kumar Jain**) ஆம் ஆத்மி கட்சியின் அரசியல்வாதி ஆவார். இவர் அரவிந்த் கெஜ்ரிவால் தலைமையிலான தில்லி அரசின் அமச்சரவையில் 28 டிசம்பர் 2013 முதல் 28 பிப்ரவரி 2023 முடிய பதவி வகித்தவர். இவர் தில்லி அரசின் சுகாதாரம் & குடும்ப நலம், தொழில்கள், உள்துறை, மின்சாரம், குடிநீர், நகர்புற வளர்ச்சித் துறை அமைச்சராக செயல்பட்டவர்.  
இவர் பணமோசடி குற்றச்சாட்டில் அமலாக்க இயக்குனரகத்தால் 31 மே 2022 அன்று கைது செய்யப்பட்டு திகார் சிறையில் அடைக்கப்பட்டார். 28 பிப்ரவரி 2023 அன்று இவர் தனது அமைச்சர் பதவியிலிருந்து விலகினார். மே 2023ல் சத்தியேந்திர குமார் ஜெயின் மீது நடுவண் புலனாய்வுச் செயலகம் சொத்துக் குவிப்பு வழக்கு பதிவு செய்தது.
# சத்தியேந்திர குமார் ஜெயின்

## இடைக்கால ஜாமீன்

26 மே 2023 அன்று இந்திய உச்ச நீதிமன்றம் பண மோசடி வழக்கில் சிறை சென்ற சத்தியேந்திர குமார் ஜெயினுக்கு மருத்துவக் காரணங்களுக்காக இடைக்கால ஜாமீன் வழங்கியது. பிறகு அவர் நிரந்தர ஜாமின் கேட்டு அவர் மனு தாக்கல் செய்தார். இதனை இந்திய உச்ச நீதிமன்றம் தள்ளுபடி செய்தது. இதனையடுத்து அவர் திகார் சிறைக்கு திரும்பினார்.
# சத்தியேந்திர குமார் ஜெயின்

## ஜாமீன்

பணமோசடி வழக்கில் இரண்டு ஆண்டுகளுக்கு பிறகு சத்யேந்தர் ஜெயினுக்கு தில்லி சிறப்பு நீதிமன்றம் ஜாமின் வழங்கியதால், திகார் சிறையிலிருந்து வீட்டிற்கு திரும்பினார்.
# சத்தியேந்திர குமார் ஜெயின்

## இதனையும் காண்க

- மணீஷ் சிசோடியா
- மக்கள் பிரதிநிதிகளுக்கான சிறப்பு நீதிமன்றங்கள்
# பதூம்

**பதூம் அல்லது பதம்** (**Padum** Or **Padam**) இந்தியாவின் வடக்கில் உள்ள லடாக் ஒன்றிய பகுதியின் கார்கில் மாவட்டத்தின் சன்ஸ்கார் வருவாய் வட்டத்தில் அமைந்த பேரூராட்சி ஆகும். இவ்வூர் சன்ஸ்கார் மலைத்தொடரில் 3669 மீட்டர் உயரத்தில் உள்ளது. திபெத்திய பௌத்த மதகுருவான பத்மசாம்பவர் பெயரில் இந்த ஊருக்கு பதூம் அல்லது பதம் எனப்பெயரிட்டனர். இது கார்கில் நகரத்திற்கு தென்கிழக்கே 230.7 கிலோ மீட்டர் தொலைவிலு; லே நகரத்திற்கு தென்மேற்கே 445.6 கிலோ மீட்டர் தொலைவிலும் உள்ளது. பதூம் நகரத்திலிருந்து லே செல்ல கார்கில் வழியாகச் சுற்றிச் செல்ல வேண்டும். தற்போது இமாச்சலப் பிரதேசத்தின் தார்ச்சாவிலிருந்து நேரடியாக லே நகரத்திற்கு செல்ல சாலை நிறுவப்பட்டு வருகிறது.
# பதூம்

## மக்கள் தொகை பரம்பல்

2011 இந்திய மக்கள் தொகை கணக்கெடுப்பு படி 261 குடும்பங்கள் கொண்ட பதூம் ஊரின் மக்கள் தொகை 1,538 ஆகும். அதில் ஆண்கள் 808 மற்றும் பெண்கள் 730 ஆக உள்ளனர். பாலின விகிதம் 1000 ஆண்களுக்கு 903 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 13.72% ஆகவுள்ளனர்.
# பதூம்

## போக்குவரத்து

இமாச்சலப் பிரதேசத்திலிருந்து லே நகரம் செல்ல கார்கில் வழியாகச் சுற்றிச் செல்ல வேண்டியுள்ளது. இதனால் பயண நேரத்தைக் குறைக்க புதிதாக லே மாவட்டததின் நிம்குவிலிருந்து, இமாச்சலப் பிரதேசத்தின் லாகௌள்-ஸ்பீதி மாவட்டத்தின் தார்ச்சா வரை புதிய சாலை நிறுவப்படுகிறது.இச்சாலைப் பணி 2023ம் ஆண்டிற்குள் முடிக்க திட்டமிடப்பட்டுள்ளது.
# ஓகே பூமர்

" **ஓகே பூமர்** " (இந்தியாவில் **பூமர் அங்கிள்**) என்பது ஒரு பிடி வரி மற்றும் இணைய பகடிச் சொல் ஆகும். இது புத்தாயிரத்துக்கு முன் பிறந்தவர்களாலும் தலைமுறை ஒய் (புத்தாயிரவர்) பொதுவாக பயன்படுத்தபடுகிறது. இரண்டாம் உலகப் போரைத் தொடர்ந்து இரண்டு தசாப்தங்களில், குறிப்பாக 1946ஆம் ஆண்டிற்கும், 1963ஆம் ஆண்டிற்கு இடையில் பிறந்தவர்கள். இளம் தலைமுறையினர் ஓகே பூமர்களை கேலி செய்ய இச்சொல் பயன்படுத்தப்பட்டது.  
பல தசாப்தங்களுக்கு முன்பு தோன்றி என்றோ வழக்கொழிந்து போன இந்த சொற்றொடர் 2019 நவம்பரில் வெளியான டிக்டாக் காணொளி வழியாக மீண்டும் பரவலான கவனத்தை ஈர்த்தது. அதில் ஒரு வயதானவருக்கு பதிலளிக்கும் விதமாக பயன்படுத்தபட்டிருந்தது. வழக்கொழிந்து போனதாக கருதப்பட்ட இந்த சொற்றொடர் தொழில்நுட்ப மாற்றத்திற்கு எதிர்ப்பு, காலநிலை மாற்ற மறுப்பு, சிறுபான்மை உறுப்பினர்களை ஓரங்கட்டுதல், இளைய தலைமுறையினரின் விழுமியங்களுக்கு எதிரான பேச்சுக்கு போன்றவற்றிகு பதிலடியாக வளர்ந்துள்ளது.  
இந்த சொற்றொடர் வணிகரீதியாக வணிகப் பொருட்களை விற்கவும் பயன்படுத்தப்பட்டது. மேலும் இது பல வர்த்தக முத்திரைகளாகவும் பயன்படுத்தபட்டது.
# ஓகே பூமர்

## தோற்றம்

"ஓகே பூமர்" இன் முதல் பதிவு 2009 செப்டம்பர் 29 அன்று ரெடிட் கருத்துரையில் உள்ளது, இது 2015 இல் 4சான் இணையதளத்தில் தோன்றியது. 2019 ஆம் ஆண்டின் பிற்பகுதியில் சமூக ஊடகங்கள் போன்றவற்றில் கவனம் செலுத்ததுல் போன்ற நடவடிக்கைகளில் ஈடுபடும் இளைய தலைமுறையினரைக் கண்டித்து அடையாளம் தெரியாத முதியவர் ஒருவர் டிக்டாக்கில் பேசியதற்கு எதிர்வினையாக "ஓகே பூமர்" என்ற சொல் வெகுஜனப் பிரபலமடைந்தது. அந்த முதியவர், "புத்தாயிரவர் மற்றும் இசட் தலைமுறையில் பிறந்தவர்களுக்கு பீட்டர் பான் நோய்க்குறி (சமூக ரீதியாக முதிர்ச்சியடையாத தன்மை) உள்ளது [...] அவர்கள் எப்போதும் வளர விரும்புவதில்லை" என்று கூறினார். இந்த முந்தைய தலைமுறையினரின் தாக்குதலுக்கு எதிராக ஆயிரக்கணக்கான பார்வையாளர்கள் "சரி பூமர்" என்று பதிலளித்தனர்.
# ஓகே பூமர்

## பூமர் அங்கிள்

இது இந்தியாவில் இந்தப் பகடி சொல் *பூமர் அங்கிள்* என்று பயன்படுத்தப்படுகிறது. உலகமயமாக்களுக்கு முந்தைய தலைமுறையில் உறவு முறையில் உள்ளவரையும், தெரிந்தவர்களையும் அழைக்கப் பயன்படுதப்பட்ட *மாமா* என்ற சொல் ஆங்கில வழிக் கல்விமுறையால் முன்பின் தெரியாதவர்கள், உறவினர்கள் என அனைவரையும் *அங்கிள்* என்று அழைக்கும் வழக்கம் உருவானது. *அந்தக் காலத்தில், கலிகாலமாய் போனது, அந்தக் காலம் போல வராது* போன்ற சொற்களை பயன்படுத்தி பழைய பல்லவியைப் பாடி அறிவுரை சொல்பவர்கள், சொல்லவரும் செய்தியை சவ்வுபோல இழுத்து பேசுபவர்கள், போன்றோரின் வாயை அடைக்கவும், பரிகாசம் செய்யவும் *பூமர் அங்கிள்* என்ற சொல் புத்தாயிரவரால் பயன்படுத்தபடுகிறது. இது சிலசமயங்களில் சாதிப்பெருமை, இனப்பெருமை பேசும் பிற்போக்குவாதிகளாக உள்ள இளைஞர்களை அழைக்கவும் பயன்படுத்தபடுகிறது.
# ஓகே பூமர்

## இதனையும் காண்க

- தலைமுறை
- பேபி பூமர்கள் - (1946-1964)
- எக்ஸ் தலைமுறை - (பிறப்பு 1965- 1979)
- தலைமுறை ஒய் -(1980-1994)
- இசட் தலைமுறை - (1995-2009)
- ஆல்பா தலைமுறை - (2010-2024)
- பீட்டா தலைமுறை - (2025-2039)
# சஞ்சனா கபூர்

**சஞ்சனா கபூர்** (பிறப்பு 27 நவம்பர் 1967 ) , ஓர் இந்திய நாடக ஆளுமை மற்றும் முன்னாள் திரைப்பட நடிகை ஆவார். இவர் நடிகர்கள் சஷி கபூர் மற்றும் ஜெனிபர் கபூர் ஆகியோரின் மகள் ஆவார். அவர் 1993 பிப்ரவரி 2012 வரை மும்பையில் பிருத்வி நாடகக் குழுவை நடத்தி வந்தார்.
# சஞ்சனா கபூர்

## சுயசரிதை

சஞ்சனா கபூர்]]
சஞ்சனா கபூர் கபூர் குடும்பத்தில் பிறந்தவர். அவரது தந்தைவழி தாத்தா பிருத்விராஜ் கபூர் மற்றும் அவரது தந்தைவழி மாமாக்கள் ராஜ் கபூர் மற்றும் ஷம்மி கபூர் ஆவர் . இவரது சகோதரர்கள் குணால் கபூர் மற்றும் கரண் கபூர் ஆகியோரும் சில படங்களில் நடித்துள்ளனர். அவரது தாய்வழி தாத்தா பாட்டிகளான ஜெஃப்ரி கெண்டல் மற்றும் லாரா கெண்டல், ஷேக்ஸ்பியர் மற்றும் ஷா நிகழ்ச்சிகளை நிகழ்த்திய அவர்களது நாடகக் குழுவான ஷேக்ஸ்பியரேனாவுடன் இந்தியா மற்றும் ஆசியாவில் சுற்றுப்பயணம் செய்த நடிகர்களாவர்.  
மெர்ச்சன்ட் ஐவரி திரைப்படமானது, *ஷேக்ஸ்பியர் வாலா*, அவரது தந்தை மற்றும் அவரது அத்தை நடிகை ஃபெலிசிட்டி கெண்டல் நடித்த குடும்பத்தை அடிப்படையாகக் கொண்டது. சஞ்சனா மும்பையில் உள்ள பாம்பே சர்வதேசப் பள்ளியில் படித்தார்.  
அவர் 1981 ஆம் ஆண்டு திரைப்படமான *36 சௌரிங்கி லேன்* திரைப்படத்தில் நடிகையாக அறிமுகமானார். இது அவரது தந்தையால் தயாரிக்கப்பட்ட இப்படத்தில் அவரது தாயார் ஜெனிபர் கெண்டல் கதாநாயகியாக நடித்தார். தனது தாயார் நடித்த கதாபாத்திரத்தின் இளைய பதிப்பில் நடித்தார். பின்னர் தந்தையால் தயாரிக்கப்பட்ட *உத்சவ்* (1984)ல் தோன்றினார். மேலும் *ஹீரோ ஹிராலால்* (1989) என்ற பாலிவுட் திரைப்படத்தில் தனது முதல் முன்னணி பாத்திரத்தில் நடித்தார். இப் படம் மிகப்பெரும் வெற்றி பெற்றது.  
பின்னர் அவர் 1988 இல் மீரா நாயரின் விமர்சன ரீதியாக பாராட்டப்பட்ட திரைப்படமான *சலாம் பாம்பேயில்* தோன்றினார். ஆனால் அதற்குப் பின்னர் திரைப்படங்களில் நடிப்பதை நிறுத்திக்கொண்டார். 1990 களில் தனது கவனத்தை நாடகக் குழுக்களுக்கு மாற்றினார். 1991 இல், ஃபே மற்றும் மைக்கேல் கானின் பிராட்வே நாடகத்தை அடிப்படையாகக் கொண்ட அகிரா குரோசாவாவின் அழியாத திரைப்படமான *ரஷோமோனின்* நாடகத்தயாரிப்பில் ஜப்பானிய மனைவியாக நடித்தார். ஏ.கே.பிரின் *ஆரண்யகா* (1994) படத்திலும் நடித்துள்ளார்.  
மூன்றரை ஆண்டுகளாக *அமுல் இந்தியா நிகழ்ச்சியை* தொலைக்காட்சியில் தொகுத்து வழங்கினார்.  
அவர் மும்பை ஜூஹூவில் உள்ள பிருத்வி நாடகக் குழுவை நிர்வகித்தார். 2011 வரை குழந்தைகளுக்கான நாடகப் பட்டறைகளை நடத்தினார்  
2011 இல், பிருத்வி நாடகத்தை விட்டு வெளியேறும் முடிவை அறிவித்தார். பிறகு*ஜூனூன்* நாடக்குழுவை 2012 இல் தொடங்கினார். இது பயணக் குழுக்களுடன் இணைந்து செயல்படும் ஒரு கலை அடிப்படையிலான இந்தியா முழுவதும் சிறிய அரங்குகளில் நாடகங்களை நடத்தும் அமைப்பாகும்.  
சஞ்சனா கபூருக்கு 2020 ஆம் ஆண்டில் நாடகத்துறையில் அவர் செய்த சிறந்த பங்களிப்பிற்காக செவாலியர் டான்ஸ் எல்'ஆர்ட்ரே டெஸ் ஆர்ட்ஸ் எட் டெஸ் லெட்டர்ஸ்' (நைட் ஆஃப் தி ஆர்டர் ஆஃப் ஆர்ட்ஸ் அண்ட் லெட்டர்ஸ்) என்ற பிரெஞ்சு கௌரவம் வழங்கப்பட்டது.
# சஞ்சனா கபூர்

## தனிப்பட்ட வாழ்க்கை

சஞ்சனா கபூர் இரண்டு முறை திருமணம் செய்து கொண்டார். அவரது முதல் கணவர் நடிகரும் இயக்குனருமான ஆதித்யா பட்டாச்சார்யா ( *மண்டி* மற்றும் *ராக்* ஆகியோருக்கு பிரபலமானவர்), திரைப்படத் தயாரிப்பாளர் பாசு பட்டாச்சார்யா மற்றும் ரிங்கி பட்டாச்சார்யாவின் மகன் (குறிப்பிடப்பட்ட திரைப்படத் தயாரிப்பாளர் பிமல் ராயின் மகள்) ஆவார்.  
பின்னர் கபூர், புலி பாதுகாப்பு ஆர்வலர் மற்றும் பத்திரிகையாளர் ரொமேஷ் தாபரின் மகன் வால்மிக் தாபரை மணந்தார் . சஞ்சனா மற்றும் வால்மிக் தம்பதிக்கு ஹமீர் தாபர் என்ற மகன் உள்ளார்.
# சஞ்சனா கபூர்

## திரைப்படவியல்

| 1981 | *36 சௌரிங்கி லேன்* | இளம் வயலட் |  |
| --- | --- | --- | --- |
| 1984 | *உத்சவ்* | வசந்தசேனா வீட்டில் ஒரு வேசி அடிமை |  |
| 1988 | *சலாம் பாம்பே!* | வெளிநாட்டு நிருபர் |  |
| 1989 | *ஹீரோ ஹிராலால்* | ரூபா |  |
| 1994 | *ஆரண்யகா* | எலினா | } |
# அர்பிதா கோஷ்

**அர்பிதா கோஷ்**, ஒரு இந்திய நாடக கலைஞர் மற்றும் அரசியல்வாதி ஆவார். அவர் மேற்கு வங்காளத்தில் இருந்து நாடாளுமன்ற, மாநிலங்களவை உறுப்பினராகப் பணியாற்றுகிறார். அவர் மேற்கு வங்காளத்தின் பலூர்காட் (மக்களவைத் தொகுதி) 16வது மக்களவையின் நாடாளுமன்ற உறுப்பினராக<nowiki/>ப் பணியாற்றியுள்ளார். 2014 இந்திய பொதுத் தேர்தலில் அகில இந்திய திரிணாமுல் காங்கிரஸ் வேட்பாளராக வெற்றி பெற்றார்.  
நாடக இயக்குநராகவும், நடிகராகவும், நாடக ஆசிரியராகவும் இருந்த அவர், அரசியல்வாதியானார். இவர் கல்கத்தா பல்கலைக்கழகத்தில் உள்ள ஸ்காட்டிஷ் சர்ச் கல்லூரியிலிருந்து அறிவியல் இளங்கலைப் பட்டம் பெற்றார். .
# அர்பிதா கோஷ்

## தொழில்

அர்பிதா கோஷ், 1998 இல் தனது 31 வயதில் நாடகத்தின் மூலம் தனது நடிப்பு வாழ்க்கையைத் தொடங்கினார். அவர் 2000 களின் முற்பகுதி முழுவதும் நடிக்கவும் இயக்கவும் செய்தார்.
# அர்பிதா கோஷ்

## தொழில்

### ஆரம்ப வாழ்க்கை மற்றும் நாடகப் பயணம்

- அர்பிதா கோஷ் 1998 இறுதியில் நாடகத்தில் சேர்ந்தார். அவர் ஒரு வருடத்திற்கும் மேலாக 'நான்காவது சுவர்' என்ற குழுவில் பணியாற்றினார். மேலும் இக்குழுவின் இரண்டு முக்கிய நாடகங்களில் நடித்தார்.
- ஜனவரி 2000 இல் அவர் பஞ்சம் வேத் சார்ஜாஷ்ரமில் நாடக மாணவியாகச் சேர்ந்தார். ஒரு வருட படிப்பை முடித்த பிறகு, பஞ்சம் வைதீக்குடன் இணைந்து பணியாற்றத் தொடங்கினார்.
# அர்பிதா கோஷ்

## தொழில்

### பஞ்சம வைதிக் நடவடிக்கைகள்

- 2003 இல் அர்பிதா முதன்முதலில் சுகுமார் ரேயின் கதையை அடிப்படையாகக் கொண்ட 'ஹா ஜபா ரா லா' என்ற குழந்தை நாடகத்தை இயக்கினார்.
- 2003 இல் தீர்த்தங்கர் சந்தா எழுதிய 'அந்தர்கதா ஆகுன்' என்ற சிறிய நாடகத்தையும் இயக்கினார்.
- 2004 இல் அவர் ஜீன் பால் சார்த்தரின் ' க்ரைம் பேஷன்னல் ' என்ற நாடகத்தை மொழிபெயர்த்தார். இது சாலி மித்ராவால் இயக்கப்பட்டது. அங்கு அவர் முக்கிய பெண் கதாபாத்திரத்தில் நடித்தார். இந்த நாடகம் பின்னர் 2010 இல் பாரத் ரங் மஹோத்சவில் அரங்கேற்றப்பட்டது.
- 2005 ஆம் ஆண்டில், ரவீந்திரநாத் தாகூரின் லீலா மஜும்தாரின் 'லங்காதஹன் பாலா' மற்றும் 'கதர் கதா' என்ற இரண்டு நாடகங்களை இயக்கினார். அவர் 2014 இல் பிந்தைய நாடகத்தை வேறு வடிவத்தில் புதுப்பித்தார்.
- 2005 ஆம் ஆண்டில், பஞ்சம் வைதிக்கின் நாடகமான 'சந்தாலி'யை தயாரித்தார்.சௌலி மித்ராவால் இயக்கப்பட்ட இது ரவீந்திரநாத் தாகூரின் சண்டாளிகாவின் நாடகப் பதிப்பாகும். அங்கு அவர் மையக் கதாபாத்திரமான பிரகிருதியாக நடித்தார். பஞ்சம் வைதீக் 2005 இல் பாரத் ரங் மஹோத்சவில் இந்த நாடகத்தை அரங்கேற்றினார்.
- 2006 ஆம் ஆண்டில் அர்பிதா ஜார்ஜ் ஆர்வெல் எழுதிய ' அனிமல் ஃபார்ம் ' நாவலை மொழிபெயர்த்து, நாடகமாக்கி இயக்கினார். பெங்காலி நாடகத்திற்கு 'போசுகாமர்' என்று பெயரிடப்பட்டது. இந்த நாடகம் மேற்கு வங்கத்தில் மிகவும் பிரபலமான ஒன்றாகும்.
- 2007 ஆம் ஆண்டு கொல்கத்தாவில் நடைபெற்ற “ஏர்டெல்-முகோமுகி இளம் இயக்குநர் விழா” வில் இருந்து அர்பிதாவுக்கு அழைப்பிதழ் கிடைத்தது. அங்கு அவர் ' டோகோலோஷ் ' என்ற நாடகத்தை அரங்கேற்றினார். இது ரொனால்ட் செகலின் பிரபலமான நாவலான ' டோகோலோஷ் ' இன் மொழிபெயர்ப்புப் பதிப்பாகும்.
- 2008 ஆம் ஆண்டில் பஞ்சம் வைதிக், ஆகஸ்ட் 22 ஆம் தேதி, அர்பிதா கோஷ் எழுதி இயக்கிய 'நரோகியோ' என்ற புதிய நாடகத்தை அரங்கேற்றினார். அதில் அவர் வன்முறைக்கு எதிராகப் பேசினார். இந்த நாடகம் 2013 இல் மீண்டும் மெய்ப்பிக்கப்பட்டது.
- 2009 ஆம் ஆண்டு மே 24 ஆம் தேதி பஞ்சம் வைதிக் ஒரு புதிய நாடகத்தை அரங்கேற்றினார். அதை 'அ-பராஜிதா' (தாகூர் எழுதிய 3 சிறுகதைகளின் தொகுப்பு) என்று அர்பிதா கோஷ் நாடகமாக்கி இயக்கினார்.
- 2010 ஆம் ஆண்டில், பஞ்சம் வைதிக் ஆகஸ்ட் 22 அன்று ஒரு புதிய நாடகத்தை அரங்கேற்றினார். அதற்கு ' கரே-பைரே ' (அதே பெயரில் தாகூரின் நாவலை அடிப்படையாகக் கொண்டு) அர்பிதா கோஷ் நாடகமாக்கி இயக்கினார்.
- 2011 இல் பஞ்சம் வைதிக் அர்பிதா கோஷால் நாடகமாக்கப்பட்டு இயக்கப்பட்ட 'எபோங் தேப்ஜானி' ( மகாபாரதத்தில் ஒரு அத்தியாயத்தை அடிப்படையாகக் கொண்டது) என்ற நாடகத்தை அரங்கேற்றினார். முக்கிய வேடத்திலும் அர்பிதா நடித்துள்ளார்.
- 2012 ஆம் ஆண்டில் பஞ்சம் வைதிச் குருதேவ் ரவீந்திரநாத் தாகூரின் நாடகமான 'அச்சலாயாதன்' நாடகத்தை அரங்கேற்றினார். அர்பிதா கோஷ் அதை இயக்கி நடித்தார்.
- 2013 ஆம் ஆண்டில் பஞ்சம் வைதிக் ஆர்தர் கோஸ்ட்லரின் " டார்க்னஸ் அட் நூன் "-ஐ தழுவிய 'அஸ்டோமிட்டோ மத்யன்ஹா' வை அறங்கேற்றினார். இதைத் தழுவி, மொழிபெயர்த்து, நாடகமாக்கினார் அர்பிதா கோஷ்.
- 2013 ஆம் ஆண்டில், அர்பிதா தனது முதல் தனி நடிப்பை குருதேவ் ரவீந்திரநாத் தாகூரால் எழுதப்பட்ட பஞ்சம் வைதிக்கின் தயாரிப்பான 'ஸ்ட்ரீர் போட்ரோ'வில் அர்பிதாவே நாடகமாக்கி இயக்கினார்.
- 2014 இல், அர்பிதா இயக்கிய பஞ்சம் வைதிச் தயாரிப்பில் பிரத்யா பாசு எழுதிய “டுடோ தின்” நாடகம். இத்தயாரிப்பில் அர்பிதாவும் முக்கிய வேடத்தில் நடித்துள்ளார்.
- 2015 ஆம் ஆண்டில், அர்பிதா, அதே பெயரில் மறைந்த கவிஞர் ஜிபானந்த தாஸின் நாவலை அடிப்படையாகக் கொண்டு, பஞ்சம் வைதிக் "கருபாசனா" இன் சமீபத்திய தயாரிப்பைத் தழுவி, திரைக்கதை எழுதி இயக்கினார். இந்த நாடகம் முதலில் ஆகஸ்ட் 2015 இல் அரங்கேற்றப்பட்டது
# அர்பிதா கோஷ்

## தொழில்

### மற்ற குழுக்களில் நடிப்பு

- 2013 இல் அர்பிதா நைஹாட்டி சமய் 1400 தயாரித்த 'காரிர் திர்' நாடகத்தை இயக்கினார்.அவர் முக்கிய கதாபாத்திரத்திலும் நடித்தார்.
- 2014 இல் அர்பிதா தனது இரண்டாவது தனி நடிப்பை பிரத்யா பாசுவின் பாடல் நாடகமான 'அபடோடோ எய்பாபே டுஜோனர் தேகா ஹோயே தாகே'வில் நடித்தார். இது தெபேஷ் சட்டோபாத்யாயினால் இயக்கப்பட்டது அரங்கேற்றமான கொல்கத்தாவின் சான்ஸ்ரிதி தயாரித்தது ஆகும்.
# அர்பிதா கோஷ்

## மொழிபெயர்ப்புகள் & தழுவல்கள்

- *க்ரைம் பேஷன்னல்*, ஜீன் பால் சார்த்தரின் (2004) நாடகம் "ராஜ்நைடிக் ஹத்யா?"
- *விலங்குப் பண்ணை*, ஜார்ஜ் ஆர்வெல் எழுதிய நாவல் (2006) " போசு கமர் "
- *டோகோலோஷ்*, ரொனால்ட் செகலின் (2007) "டோகோலோஷ்" நாடகம்
- *நண்பகலில் இருள்*, ஆர்தர் கோஸ்ட்லர் எழுதிய நாவல் (2013) "அஸ்டோமிட்டோ மத்யன்ஹா"
# அர்பிதா கோஷ்

## விருதுகள்

- 2005 ஆம் ஆண்டிற்கான "சத்யா பந்தோபாத்யாய ஸ்மிருதி புரஷ்கர்" சிறந்த நடிகைக்கான விருது "ராஜ்நைதிக் ஹத்யா?" விற்காக வழங்கப்பட்டது.
- 2007 இல் இயக்குனராகவும் நடிகையாகவும் அவரது பங்களிப்பிற்காக "ஷ்யாமல் சென் ஸ்மிருதி புரஷ்கர்" விருது வழங்கப்பட்டது.
# அர்பிதா கோஷ்

## இயக்கிய நாடகங்கள்

- *ஹா-ஜா-பா-ரா-லா*, (2003)
- *அந்தர்கடா அகுன்*, (2003).
- *லங்கா தஹன் பாலா, (2004)*
- *காதர் கதா*, (2004)
- *போசு கமர்*, (2006)
- *டோகோலோஷ்*, (2007)
- *நரோகியோ*, (2008)
- *ஏ-பராஜிதா*, (2009)
- *கரே பைரே*, (2010)
- *எபோங் தேப்ஜானி*, (2011)
- *அஸ்டோமிடோ மத்யன்ஹா*, (2012)
- *அச்சாலயாதன்*, (2013)
- *ஸ்ட்ரீயர் போட்ரோ*, (2013)
- *கரிர் திர்*, (2013)
- *Duto Din*, (2014)
- *கருபாசனா*, (2015)
- *மச்சி*, (2017)
# அர்பிதா கோஷ்

## இணைப்புகள்

- - தி டெலிகிராப் 26 ஆகஸ்ட் 2014
- http://soumyadesarkar.blogspot.in/2015/02/arpita-and-debesh-to-form-new-theatre.html
- http://gulfnews.com/life-style/celebrity/desi-news/bollywood/arpita-ghosh-to-debut-in-indecent-proposal-1.1377079 - Gulf News 27 ஆகஸ்ட் 2014
- http://indiatoday.intoday.in/story/Directors+cut/1/5677.html - இந்தியா டுடே 12 மார்ச் 2008
- http://www.newsbharati.com/Encyc/2016/8/6/EZCC-Kolkata-Theatre-Festival-2016
- - த டெலிகிராப் 2 செப்டம்பர் 2005  
http://www.anandabazar.com/supplementary/patrika/rehearsal-of-the-drama-karubasana-produced-by-pancham-vaidik-1.191690 - ABP 15 ஆகஸ்ட் 2015  
மேற்கோள்கள்
<references group="" responsive="1"></references>
# ஜெயா மேத்தா

**ஜெய மேத்தா** (*Jaya Mehta*) என்பவர் **ஜெய வல்லபதாசு மேத்தா** என்றும் அறியப்படுபவர் இந்தியாவின் குசராத்து மாநிலத்தினைச் சேர்ந்த குசராத்தி மொழிக் கவிஞர், விமர்சகர் மற்றும் மொழிபெயர்ப்பாளர் ஆவார். இவர் தான் படித்த தி. ந. தா. தா. மகளிர் பல்கலைக்கழகத்தில் பணிபுரிந்தார்.
# ஜெயா மேத்தா

## வாழ்க்கை

ஜெய மேத்தா ஆகத்து 16, 1932 அன்று பாவ்நகருக்கு அருகிலுள்ள கோலியாக் கிராமத்தில் (தற்போது குசராத்தில் உள்ள பவநகர் மாவட்டம்) இலலிதாபென் மற்றும் வல்லபதாசு ஆகியோருக்கு மகளாகப் பிறந்தார். பி. டி. சி. முடித்து பள்ளி ஆசிரியையாகப் பணியாற்றத் தொடங்கினார். இவர் தனது படிப்பை பின்னர் தொடர்ந்து 1954-ல் இளங்கலை மற்றும் 1963-ல் முதுகலை படிப்புகளை மும்பை திருமதி நதிபாய் தாமோதர் தாக்கர்சே மகளிர் பல்கலைக்கழகத்தில் முடித்தார். இதன் பின்னர் இவர் முனைவர் பட்ட ஆராய்ச்சியினை இதே பல்கலைக்கழகத்தில் முடித்தார். குசராத்தி மொழிப் பேராசிரியராகப் பணியாற்றி ஓய்வு பெற்றார். இவர் *சுதா* (சௌராஷ்டிரா அறக்கட்டளையின் வார இதழ்) மற்றும் *விவேகன்* (குசராத்தி துறையின் மூன்று மாத இதழ், சி. ந. தா. தா. மகளிர் பல்கலைக்கழகம்) ஆகியவற்றின் இணை ஆசிரியராக இருந்தார். இவர் *பிரவாசி*, *பம்பாய் சமாச்சார்* மற்றும் *சம்கலின்* நாளிதழ்களில் கட்டுரைகள் எழுதியுள்ளார். *வெனிஸ் பிளைண்ட்* (1978), *ஏக் திவாஸ்* (1982), *ஆகாஷ்மா தாராவ் சூப் சே* (1985), *ஹாஸ்பிடல் பீம்ஸ்* (1987) ஆகியவை இவரது கவிதைத் தொகுப்புகள் ஆகும். *ரேணு* மற்றும் *ஏக் ஆ கரே பண்டாடு* (1989) ஆகியவை இவரது நாவல்கள் ஆகும்.
# ஜெயா மேத்தா

## விருதுகள்

ஜெயா மேத்தா தனது மொழிபெயர்ப்புகளுக்காக சாகித்திய அகாதமி மொழிபெயர்ப்பு பரிசினைப் பெற்றார்.
# ஜெயா மேத்தா

## மேலும் பார்க்கவும்

- குஜராத்தி மொழி எழுத்தாளர்களின் பட்டியல்
# ஆந்திரே செப்தீத்சுக்கி தேசிய அருங்காட்சியகம்

**லிவீவ் ஆந்திரே செப்தீத்சுக்கி தேசிய அருங்காட்சியகம்** ) என்பது உக்ரைன் நாட்டின் மிகப்பெரிய அருங்காட்சியகங்களில் ஒன்றாகும், இந்த அருங்காட்சியகம், உக்ரேனிய கலை மற்றும் கலாச்சாரத்திற்காக அர்ப்பணிக்கப்பட்டுள்ளது. இது 1905 ஆம் ஆண்டில் பெருநகர பேராயர் ஆண்ட்ரே செப்தீத்சுக்கி என்பவரால் தேவாலய அருங்காட்சியகமாக நிறுவப்பட்டது மற்றும் தொடக்கத்தில் **லிவீவ் எக்லெசியாஸ்டிகல் அருங்காட்சியகம்** என்று அறியப்பட்ட இது தற்போது அதன் நிறுவனரான செப்தீத்சுக்கி வின் பெயரையே கொண்டு இயங்கி வருகிறது.
# ஆந்திரே செப்தீத்சுக்கி தேசிய அருங்காட்சியகம்

## வரலாறு

இந்த அருங்காட்சியகத்திற்கு சுமார் பத்தாயிரத்திற்கும் மேற்பட்ட கலை மற்றும் புராதன பொருட்களை நன்கொடையாக வழங்கியே ஆண்ட்ரே செப்தீத்சுக்கி இதனை நிறுவியுள்ளார். மேலும் அதனை பராமரிக்கவும் மென்மேலும் பொருட்களை வாங்கி காட்சிப்படுத்தவும் தேவையான நிதியை திரட்டி அருங்காட்சியத்திற்கு வழங்கியுள்ளார். ஒரு ஆடம்பரமான **பரோக் மறுமலர்ச்சி கட்டிடக்கலை** மிக்க மிகப்பெரும் மாளிகை இந்த பொருள் சேகரிப்புகளை வைக்க வாங்கப்பட்டு அருங்காட்சியகமாக நிறுவப்பட்டது.  
இரண்டாம் உலகப் போருக்குப் பிறகு, சோவியத் ஆட்சியின் கீழ் இந்த அருங்காட்சியகம் **உக்ரேனிய கலையின் லிவிவ் அருங்காட்சியகம்** என மறுபெயரிடப்பட்டது. அந்த சமயங்களில் இது சோவியத் சோசலிச-யதார்த்தவாத கலைத் துறை என்பது உட்பட ஏழு துறைகளைக் கொண்டு இயங்கி வந்தது. மேலும் மற்ற லிவீவ் அருங்காட்சியகங்களிலிருந்து கம்யூனிஸ்ட் கட்சி அதிகாரிகளால் "கருத்தியல் ரீதியாக தீங்கு விளைவிப்பவை" என்று பறிமுதல் செய்யப்பட்ட பல பொருட்களைச் சேர்ப்பதன் மூலம் இதன் சேகரிப்பு அதிகரிக்கப்பட்டது. 20 ஆம் நூற்றாண்டின் பிற்பகுதியில், இப்படி சேகரிக்கப்பட்ட உக்ரேனிய சின்னங்கள் மற்றும் நாட்டுப்புற கலைகளின் துணையோடு இந்த அருங்காட்சியகம் நாட்டில் மிகப்பெரியதாக அறியப்பட்டது.  
சோவியத் காலத்தில் லெனின் அருங்காட்சியகம் இருந்த முன்னாள் லிவிவ் தொழில்துறை அருங்காட்சியகத்தின் அலங்கரிக்கப்பட்ட கட்டிடத்தில் இப்போது இந்த தேசிய அருங்காட்சியகம் இயங்கி வருகிறது. செர்வொனோஹ்ராட்டில் உள்ள நினைவு இல்லங்கள் மற்றும் சோகல்ஷினா அருங்காட்சியகம் ஆகியவை தற்போது இந்த தேசிய அருங்காட்சியகத்துடன் இணைக்கப்பட்டுள்ளன. 1991 ஆம் ஆண்டில் இந்த அருங்காட்சியகம் அதிகாரப்பூர்வமாக **லிவீவ் ஆந்திரே செப்தீத்சுக்கி தேசிய அருங்காட்சியகம்** என மறுபெயரிடப்பட்டது.  
2022 ஆம் ஆண்டு உக்ரைன் மீதான ரஷ்ய படையெடுப்பின் போது, இதில் சேகரிக்கப்பட்டுள்ள பொருட்களின் பாதுகாப்புக்காக படைப்புகள் காட்சியிலிருந்து அகற்றப்பட்டன; அவைகளில் போகோரோட்சனி ஐகானோஸ்டாஸிஸ் போன்ற அரிய கலைப்படைப்புகளும் அடங்கும். . புத்தகங்கள் மற்றும் கையெழுத்துப் பிரதிகளின் கண்காணிப்பாளர், அன்னா நௌரோப்ஸ்கா, இந்த உக்ரேனிய கலாச்சார தொகுப்புகளின் முக்கியத்துவத்தை பின்வருமாறு கூறியுள்ளார்: "இது எங்கள்(உக்ரேனின்) கதை; இது எங்கள் வாழ்க்கை. இந்த சேகரிப்புகள் எங்களுக்கு மிகவும் முக்கியமானது."